題敬榮堂
作者：李柘
朝代：宋

paragraphs: 周君築室東南隅，訓友仲季勤詩書。
求名於我我不語，爲君邈取棠棣圖。
棠棣詩成喻恩義，鄭氏箋詩寓深意。
上華下萼兩相扶，枝干光華能覆庇。
兄弟本是同枝生，譬諸華萼齊敷榮。
蔓草難圖段不弟，尺布可縫嗟爾兄。
君家昆仲俱秀敏，願篤萱堂眉壽慶。
勉旃覆弟有餘榮，戒爾事兄須盡敬。
數椽雅談標新題，爲君更作敬榮詩。
敬榮之善不可獨，餘波亦詔吾癡兒。